section_heading: Životopis
paragraph_text: Živjela je i bila odgajana u obiteljskom krugu na modruškom posjedu Frankopana, ali je povremeno i putovala u posjete rodbini, koju je imala na kraljevskom dvoru u Budimu, te na području današnje Italije. Slovila je kao ljepotica, te je zapela za oko mladom hrvatskom banu Ivanišu Korvinu, izvanbračnom sinu preminulog kralja Matije Korvina. Na proljeće 1496. godine on ju je i oženio, te se mladi bračni par preselio u utvrđeni grad Bihać, kojeg je Beatrica dobila od oca Bernardina kao miraz. Sljedeće godine premjestili su svoje sjedište u Krapinu, gdje je bilo mirnije i sigurnije za obitelj, jer Zagorje nije bilo toliko izloženo turskim provalama kao Bihać.